กอนช.เตือนทั่วประเทศรับมือ “ไต้ฝุ่นโมลาเบ” 28-30 ต.ค.นี้ เสี่ยงท่วมฉับพลัน-น้ำป่าไหลหลาก
กอนช.เตือนทั่วประเทศรับมือ "ไต้ฝุ่นโมลาเบ" 28-30 ต.ค.นี้ เสี่ยงท่วมฉับพลัน-น้ำป่าไหลหลาก
27 ต.ค. 2563

กองอำนวยการน้ำแห่งชาติ (กอนช.) ออกประกาศเฝ้าระวังพื้นที่เสี่ยงน้ำหลากและน้ำท่วมขัง ฉบับที่ 14 หลังกรมอุตุนิยมวิทยาคาดการณ์พายุไต้ฝุ่น “โมลาเบ” พายุระดับ 5 บริเวณทะเลจีนใต้ตอนกลาง คาดจะเคลื่อนขึ้นฝั่งบริเวณประเทศเวียดนามตอนกลางในวันที่ 28 ต.ค. จากนั้นจะอ่อนกำลังลงตามลำดับ ประกอบกับลมตะวันตกเฉียงใต้ที่พัดปกคลุมทะเลอันดามัน ภาคใต้และอ่าวไทยจะมีกำลังแรงขึ้น ส่งผลให้พื้นที่ภาคเหนือตอนล่าง ภาคตะวันออกเฉียงเหนือ ภาคตะวันออก ภาคกลาง และภาคใต้มีฝนตกหนัก อาจทำให้เกิดน้ำท่วมฉับพลันและน้ำป่าไหลหลากได้ ในเบื้องต้นได้ประเมินฝนจากแผนที่คาดการณ์ปริมาณฝน (One Map) พบช่วงวันที่ 28-30 ต.ค. จะมีฝนเพิ่มขึ้นในพื้นที่ภาคตะวันออกเฉียงเหนือ ภาคตะวันออก ภาคกลาง และภาคเหนือตอนล่าง อาจส่งผลให้ระดับน้ำในแหล่งน้ำและลำน้ำเพิ่มสูงขึ้น
โดยมีพื้นที่เสี่ยงเฝ้าระวังอ่างเก็บน้ำเกินความจุและน้ำหลากเอ่อล้นตลิ่งบริเวณที่ลุ่มต่ำ คือ อ่างเก็บน้ำขนาดใหญ่ 6 แห่ง อ่างเก็บน้ำจุฬาภรณ์ จ.ชัยภูมิ อ่างเก็บน้ำลำตะคอง อ่างเก็บน้ำลำพระเพลิง อ่างเก็บน้ำมูลบน จ.นครราชสีมา อ่างเก็บน้ำขุนด่านปราการชล จ.นครนายก และอ่างเก็บน้ำหนองปลาไหล จ.ระยอง
สำหรับพื้นที่เฝ้าระวังน้ำล้นตลิ่ง คือ แม่น้ำมูล บริเวณ ต.หนองยาง อ.เฉลิมพระเกียรติ จ.นครราชสีมา ต.ทุ่งกุลา อ.ท่าตูม จ.สุรินทร์ และ ต.นิคม อ.สตึก จ.บุรีรัมย์, ลำปะเทีย บริเวณ ต.อีสานเขต อ.เฉลิมพระเกียรติ จ.บุรีรัมย์, ลำชี บริเวณ ต.ตระแสง อ.เมืองสุรินทร์ จ.สุรินทร์, ห้วยทับทัน บริเวณ ต.ห้วยทับทัน อ.ห้วยทับทัน จ.ศรีสะเกษ, แม่น้ำปราจีนบุรี บริเวณ ต.กบินทร์ อ.กบินทร์บุรี ต.หน้าเมือง อ.เมืองปราจีนบุรี จ.ปราจีนบุรี, แม่น้ำบางปะกง บริเวณ ต.บางเตย อ.บ้านสร้าง จ.ปราจีนบุรี, คลองชี บริเวณ ต.เขาวิเศษ อ.วังวิเศษ จังหวัดตรัง, แม่น้ำตาปี บริเวณ ต.ท่าสะท้อน อ.พุนพิน จ.สุราษฎร์ธานี



ขอขอบคุณรูปภาพจาก : กองอำนวยการน้ำแห่งชาติ (กอนช.)